KOMMISSIONENS HENSTILLING af 8. marts 1995 om et samordnet program for kontrol i 1995 for at sikre overholdelsen af maksimalgrænseværdierne for pesticidrester på og i visse produkter af vegetabilsk oprindelse, herunder frugt og grøntsager (95/156/EF)

KOMMISSIONEN FOR DE EUROPÆISKE FÆLLESSKABER -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager (1), senest ændret ved direktiv 94/30/EF (2), særlig artikel 4, stk. 3, og

ud fra følgende betragtninger:

Direktiv 90/642/EØF er blevet ændret ved direktiv 93/58/EØF (3), hvori der opstilles en første liste over maksimalgrænseværdier for pesticidrester som omhandlet i artikel 1, stk. 1, i direktiv 90/642/EØF, som medlemsstaterne skulle gennemføre senest den 31. december 1993; ifølge artikel 4, stk. 1, i direktiv 90/642/EØF skal medlemsstaterne udarbejde foreløbige programmer, hvori karakteren og hyppigheden af den kontrol, som skal foretages for at sikre overholdelse af fortegnelsen over maksimalgrænseværdier for pesticidrester, fastlægges; kravet i artikel 4, stk. 2, i direktiv 90/642/EØF om, at medlemsstaterne inden den 1. august hvert år skal sende Kommissionen alle relevante oplysninger om gennemførelsen af deres kontrolprogrammer i det foregående år, kan imidlertid ikke effektivt gennemføres før den 1. august 1995;

direktiv 90/642/EØF blev ændret ved direktiv 94/30/EF, hvorefter en anden liste over maksimalgrænseværdier for pesticidrester, jf. artikel 1, stk. 1, i direktiv 90/642/EØF, skulle gennemføres af medlemsstaterne senest den 30. juni 1995;

Kommissionen har derfor ikke tilstrækkelige oplysninger om medlemsstaternes udarbejdede eller planlagte kontrolprogrammer; det er dog nødvendigt for at sikre overholdelsen af de obligatoriske maksimalgrænseværdier for pesticidrester og bidrage til opbygningen og gennemførelsen af det indre marked, at der træffes foranstaltninger til at koordinere kontrollen med pesticidrester, som medlemsstaterne skal gennemføre i 1995; det vil også være nyttigt for Kommissionen med henblik på udarbejdelsen af de kommende samordnede henstillinger, såfremt den på forhånd underrettes om medlemsstaternes foreløbige programmer for kontrol af maksimalgrænseværdier for pesticidrester;

den kontrol og prøvetagning, som medlemsstaterne foretager for at sikre overholdelse af maksimalgrænseværdierne for pesticidrester som fastsat i den i artikel 1, stk. 1, i direktiv 90/642/EØF omhandlede liste, bør gennemføres i henhold til kravene i Kommissionens direktiv 79/700/EØF af 24. juli 1979 om fastsættelse af fællesskabsmetoder til udtagning af prøver til den officielle kontrol med pesticidrester på og i frugt og grøntsager (4), Rådets direktiv 85/591/EØF af 20. december 1985 om indførelse af fælles prøvetagnings- og analysemetoder til kontrol af levnedsmidler (5) og Rådets direktiv 89/397/EØF af 14. juni 1989 om officiel kontrol med levnedsmidler (6), ændret ved direktiv 93/99/EØF (7);

Den Stående Komité for Plantesundhed er blevet hørt om det samordnede kontrolprogram, der er planlagt for 1995 -

HENSTILLER TIL MEDLEMSSTATERNE:

1) at prioritere kontrollen af produkter fra en betydelig del af de produktgrupper, der er fastsat i bilag I til direktiv 90/642/EØF

2) at prioritere et minimumsantal af regelmæssige prøver, der afspejler produktionen, forbruget og importen i Fællesskabet af hvert produkt i hele 1995 eller i produktets markedsføringsperiode med tydeligt registreret oprindelse og handels- eller afsætningsled

3) at prioritere analysen af rester af så mange pesticider som muligt blandt dem, der er anført i bilag II til direktiv 90/642/EØF, idet der tages hensyn til de anvendte analysemetoder

4) hvor det er relevant, at bestemme indholdet af pesticidrester i hver enkelt prøve ved håndhævelsen af de obligatoriske maksimalgrænseværdier

5) hurtigst muligt at sende Kommissionen oplysninger om deres nationale kontrolplaner for 1995, der er udarbejdet efter artikel 4, stk. 1, i direktiv 90/642/EØF

6) om muligt inden den 1. juli 1995, men senest den 1. august 1995, at sende Kommissionen alle oplysninger som krævet i artikel 4, stk. 2, i direktiv 90/642/EØF og især rapportere om resultaterne af kontrollen i 1994 i standardrapportformularen, og

7) at sende Kommissionen deres påtænkte nationale kontrolprogram for 1996 inden den 1. september 1995.

Udfærdiget i Bruxelles, den 8. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 350 af 14. 12. 1990, s. 71.

(2) EFT nr. L 189 af 23. 7. 1994, s. 70.

(3) EFT nr. L 211 af 23. 8. 1993, s. 6.

(4) EFT nr. L 207 af 15. 8. 1979, s. 26.

(5) EFT nr. L 372 af 31. 12. 1985, s. 50.

(6) EFT nr. L 186 af 30. 6. 1989, s. 23.

(7) EFT nr. L 290 af 24. 11. 1993, s. 14.